
Проект! 

 за изменение и допълнение на Наредбата за определяне и администриране местните такси и цени на услуги на територията на Община Ардино (приета с реш-е № 441 от 17.10.2018 г. на ОбС, изм. и доп. с реш-е №70 от 28.04.2020 г., изм. и доп. с реш-е №81/28.05.2020 г., изм. с реш-е №176 от 09.12.2020 г.,изм. и доп. с реш-е №192 от 17.02.2021 г., изм. с реш-е № 322 от 22.02.2022 г., изм. с реш-е № 343 от 01.04.2022 г., изм. с реш-е № 344 от 01.04.2022 г., изм. и доп. с реш-е № 391 от 30.06.2022 г. , изм. и доп. с реш-е № 463 от 30.11.2022 г. , изм. и доп. с реш-е № 126 от 27.06.2024 г. на ОбС, изм. и доп. с реш-е №155 от 19.09.2024 г. на ОбС)
Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта за изменение и допълнение на Наредбата на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 
Измененията и допълненията в Наредбата за определянето и администрирането на местните такси и цени на услуги на територията на община Ардино, са в резултат на извършен преглед и анализ на действащата Наредба. 

Мотиви 

за необходимостта от приемането на изменения и допълнения в Наредбата:.

I. Причини, които налагат приемането на Наредба за изменение и допълнение на Наредба за определянето и администрирането на местните такси и цени на услуги на територията на община Ардино:

Разпоредбата на чл.6, ал. 2 от Закона за местните данъци и такси делегира правото всеки общински съвет да определя цените на правата и услугите, предоставяни от общините. На основание чл. 9 от Закона за местните данъци и такси (ЗМДТ) Общински съвет – Ардино е приел Наредба за определянето и администрирането на местните такси и цени на услуги на територията на Община Ардино (НОАМТЦУ).
Съгласно чл.4 от посочената Наредба, размерът на местните такси и цени на услуги, извършвани от Община Ардино се определят от Общинския съвет, по предложение на Общинската администрация, а промяната на размера на местните такси и цените на услугите и правата се извършва по реда на тяхното приемане (чл.16 от Наредбата).

Основната причина, поради която се налага допълнение на Наредбата за определяне и администриране местните такси и цени на услуги на територията на Община Ардино е приетата с Постановление №176 от 02.10.2026 година на Министерския съвет на Република България Наредба за регистрацията на индивидуалните електрически превозни средства в общините. Наредбата определя условията и реда за регистриране, отчет, прекратяване и възстановяване на регистрацията в общините на индивидуалните електрически превозни средства (ИЕПС) по смисъла на § 6, т. 18б от допълнителните разпоредби на Закона за движението по пътищата (ЗДвП). 

Съгласно чл. 2 от Наредбата, регистрацията, промяната, прекратяването или възстановяването на регистрацията на ИЕПС се извършват от съответната община по заявление на собственика:

1. по постоянния адрес на собственика - когато той е физическо лице;
2. по седалището и адреса на управление - когато собственикът е юридическо лице или едноличен търговец. Към заявлението собственикът прилага изискуемите документи.

За извършването на услугите по регистрацията, промяната, прекратяването или възстановяването на регистрацията на индивидуалните електрически превозни средства (ИЕПС)  се заплаща цена, определена от съответния общински съвет по реда на чл. 9 от Закона за местните данъци и такси.
При изработването на проекта за изменение и допълнение на Наредбата за определянето и администрираните на местните такси и цени на услуги на територията на община Ардино са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 

Принцип на необходимост – необходимо е приемането на изменение и допълнение в Наредбата за определянето и администрираните на местните такси и цени на услуги на територията на община Ардино с оглед постигане на поносима цена на тези услуги, предоставяни от община Ардино с цел по-пълно удовлетворяване на нуждите на потребителите. 
Принципът на обоснованост – обосновано е приемането на изменение и допълнение в Наредбата за определянето и администрираните на местните такси и цени на услуги на територията на община Ардино, тъй като това ще допринесе за поддържане на нивото и обема на предоставяните на гражданите на общината услуги. 
Принципите на предвидимост и откритост са спазени – проектът с мотивите и предварителната оценка на въздействието на проекта за изменение и допълнение на Наредбата за определянето и администрираните на местните такси и цени на услуги на територията на община Ардино ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие на предложения и препоръки и/или забележки се предвижда публично обсъждане от заинтересованите групи на проекта за изменение и допълнение на Наредба за определянето и администрираните на местните такси и цени на услуги на територията на община Ардино, като ще бъдат взети предвид направени в хода на обсъждането предложения. 
Принципът на субсидиарност, пропорционалност и стабилност - проектът за изменение и допълнение на Наредба за определяне и администриране на местните такси и цени на услуги на територията на община Ардино допълва съществуващата Наредба като се определя цена за регистрация на индивидуалните електрически превозни средства (ИЕПС).
При изработване на проекта за изменение и допълнение на Наредбата за определяне и администриране на местните такси и цени на услуги на територията на община Ардино е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 

II. Цели, конто се поставят:

Целта на приемане на настоящите промени е подобряване и разширяване на съществуващите услуги, както и въвеждането на нови услуги, които се налагат във връзка с разширяване, обновяване и обогатяване на функционалните възможности на общината. Очаква се промените да нямат пряко икономическо и финансово отражение върху приходната част на бюджета на община Ардино.

III. Очаквани резултати:

Актуализацията на Наредбата за определяне и администриране местните такси и цени на услуги на територията на община Ардино ще допринесе макар и не с необходимото но все пак до увеличаване на средствата за запазване на обхвата и качеството на предоставяните услуги  на територията на общината.
IV. Финансови и други средства, необходими за прилагането на измененията и допълненията:
Изменението и допълнението на Наредбата за определяне и администриране на местните такси и цени на услуги на територията на  община Ардино няма да е свързано с изразходване на финансови и други средства от бюджета на община Ардино. 
V. Анализ за съответствието с правото на Европейския съюз
Предлаганите промени в Наредбата за определяне и администриране на местните такси и цени на услуги на територията на община Ардино са в съответствие с нормативните актове от по-висока степен, както и с тези на европейското законодателство. 

Проектът за изменение и допълнение на Наредбата за определяне и администриране на местните такси и цени на услуги на територията на  община Ардино е публикуван на официалната страница на община Ардино на 30.10.2026  г. 

С публикуването на проекта е приложена и предварителната оценка на въздействие на проекта за изменение и допълнение в Наредбата за определяне и администриране на местни такси и цени на услуги на територията на община Ардино.
Проект за Решение:
Общински съвет – град Ардино, на основание  чл.21, ал.1, т.7  и  чл.21, ал.2 от  Закона за местното самоуправление и местната администрация, създава  нов  член 55б Наредба за определянето и администрирането на местните такси и цени на услуги  на територията на  община  Ардино със следното съдържание:


Чл. 55б. (нов, приет с реш-е №..... от 17.10.2026 г. на Общински съвет – Ардино) За регистрацията, промяната, прекратяването или възстановяване на регистрацията на индивидуално електрическо превозно средство (ИЕПС) в Регистъра на индивидуално електрическо превозни средства се заплаща такса, както следва:


т.1. За първоначална регистрация – 20.00 (двадесет) евро.

т.2. За промяна на регистрация – 5.00 (пет) евро.


т.3. За прекратяване на регистрация – 5.00 (пет) евро.


т.4. За възстановяване на регистрация – не се дължи такса.










Приложение! 

Предварителна оценка на въздействието на проект за изменение и допълнение на Наредба за определяне и администриране на местните такси и цени на услуги на територията на община Ардино

	Елементи на оценката
	Аргументация

	Основания за

иницииране

на промени


	Чрез инициираните промени в Наредба за определянето и администрираните на местните такси и цени на услуги на територията на община Ардино се цели привеждане на местните поднормативни актове в съответствие с европейското и национално законодателство и обезпечаване на законоустановено задължение на общината, свързано със спазване на нормативната уредба, регламентираща дейността й,  създаване на възможност за оптимизиране на работата на общинските структури чрез прецизиране, разширяване и осъвременяване на обхвата на услугите, предоставяни от община Ардино на физически и юридически лица с цел задоволяване на обществените потребности.


	Заинтересовани

групи


	Заинтересованите и засегнатите групи от приемането на инициираните промени в Наредба за определянето и администрираните на местните такси и цени на услуги на територията на община Ардино са гражданите, ползващи услугите на община Ардино, като се очаква в глобален мащаб положително въздействие върху горепосочените обществени отношения, като използваните методи за определянето им са обществени консултации и сравнителен анализ.

	Анализ на разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от инициираната промяна в Наредба за определяне и администриране на местните такси и цени на услуги на територията на община Ардино е свързана с по-пълно задоволяване на потребностите на ползвателите на услуги, както и подобряване на условията за безопасност, създаване на здравословни и безопасни условия на труд, повишаване на качеството на жизнената среда на гражданите и посетителите на община Ардино.

	Административна тежест и структурни

промени
	1.Няма предвиждани и необходими административни промени, като закриване, сливане или създаване на нови административни структури. 
2. Не се изменят други регулаторни режими и такси, които да доведат до промяна на регулаторната среда.

	Въздействие върху нормативната

уредба
	Няма необходимост от непосредствени промени в други нормативни актове в резултат от приемането на инициираните промени в Наредба за определянето и администрираните на местните такси и цени на услуги на територията на община Ардино.


Вносител: 

инж. ИЗЕТ ШАБАН
Кмет на община Ардино
___________________________________________________________________

Република България, област Кърджали  

гр. Ардино, ул.”Бели брези” № 31                                                
тел. +3651 4238;   факс +3651 4568

e-mail:   ardino@abv.bg
